Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 2 Pv 994/11/8810	Spišská Nová Ves, 16.2.2012
EEČ : 2-68-29-2012

U Z N E S E N I E

Trestná vec:	obvinený XXXXX 
Zločin:	šírenie toxikománie podľa § 174 odsek 2 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Spišská Nová Ves
Rozhodnutie:
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
- v presne nezistenej dobe v mesiaci august 2011, pri XXXXX v Spišskej Novej Vsi, ponúkal a predal toluén mal. XXXXX ktorý mu nalial na handričku a na účely inhalácie predal za sumu 0,20 €, pričom toluén je návykovou látkou spôsobilou nepriaznivo ovplyvniť psychiku a sociálne správanie človeka,
- v presne nezistenom čase v mesiacoch júl až september 2011 na XXXXX a iných miestach v Spišskej Novej Vsi, najmenej trikrát ponúkol a predal toluén maloletému XXXXX XXXXX, za sumy 0,50 €, 1,- € a 2,- €, ktorý mu na účely inhalovania nalial do plastovej fľaše, pričom toluén je návykovou látkou spôsobilou nepriaznivo ovplyvniť psychiku a sociálne správanie človeka,

Právna veta:
lebo je nepochybné, že sa nestal skutok, pre ktorý sa vedie trestné stíhanie
Odôvodnenie:
	Vyšetrovateľ OR PZ, Oboru kriminálnej polície v Spišskej Novej Vsi na základe výsledkov operatívno-pátracej činnosti orgánov kriminálnej polície, uznesením sp. zn. ORP-797/OVK-SN-2011 zo dňa 24.10.2011 podľa § 199 ods. 1 Trestného poriadku začal trestné stíhanie pre zločin šírenia toxikománie podľa § 174 ods. 1, ods. 2 písm. a/ Trestného zákona. 
Na základe vyšetrovacích úkonov s maloletými poškodenými XXXXX ktorí usvedčovali ml. XXXXX ako osobu, ktorá im ponúkala a predávala toluén, vyšetrovateľ uznesením ORP-797/OVK-SN-2011 zo dňa 27.10.2011 podľa § 206 ods. 1 Trestného poriadku vzniesol ml. XXXXX obvinenie pre  vyššie uvedený trestný čin a skutky uvedené vo výrokovej časti tohto uznesenia.
	Po ukončení vyšetrovania vyšetrovateľ dňa 13.02.2012 predložil vyšetrovací spis prokurátorovi s návrhom na zastavenie trestného stíhania z dôvodov uvedených v § 215 ods. 1 písm. a/ Trestného poriadku.
	Preskúmaním vyšetrovacieho spisu bolo zistené, obvinený ml. XXXXX pri výsluchu dňa 28.11.2011 spáchanie trestného činu poprel. Maloletí poškodení XXXXX a mal. XXXXX, vo výsluchoch po vznesení obvinenia, ktoré boli vykonané dňa 05.01.2012, na základe udelenia súhlasu dozorujúceho prokurátora a za účasti obhajcu a psychológa, podstatne zmenili svoje výpovede a uviedli, že obvinený ml. XXXXX im nikdy v minulosti toluén neponúkal ani nepredával. Maloletý XXXXX. uviedol, že XXXXX predtým nepravdivo obviňoval z dôvodu, že sa bál, že pôjde kvôli fetovaniu do ústavu  a  tiež preto, že sa s XXXXX predtým pohádal aj pobil. V skutočnosti si chodieval kupovať toluén sám. Maloletý XXXXX. taktiež uviedol, že obvineného XXXXX v konaní pred vznesením obvinenia obvinil nepravdivo, pretože sa bál policajtov. XXXXX mu toluén nikdy nedával.
Zákonní zástupcovia poškodených XXXXX a XXXXX vo výsluchoch po vznesení obvinenia uviedli, že ich synovia sa po prvých výsluchoch na polícii doma priznali, že XXXXX obvinili pred policajtmi nepravdivo a že tento im toluén nikdy nepredával, ani nedával. 
	Úkonmi po vznesení obvinenia preto nebolo preukázané, že sa stal skutok, pre ktorý je vedené trestné stíhanie a že ho spáchal obvinený ml. XXXXX.
	Zločinu šírenia toxikománie podľa § 174 ods. 1, ods. 2 písm. a/ Trestného zákona sa dopustí ten, kto zvádza iného na zneužívanie inej návykovej látky než alkoholu, alebo ho v tom podporuje, alebo kto zneužívanie takej látky inak podnecuje alebo šíri a čin spácha voči chránenej osobe.
	Podľa § 119 ods. 1 písm. a/ Trestného poriadku v trestnom dokazovaní treba dokazovať najmä, či sa stal skutok a či má znaky trestného činu. 
	Keďže z výsledkov vykonaného vyšetrovania vyplýva, že vzhľadom na podstatnú zmenu výpovedí maloletých, neexistuje žiadny priamy alebo nepriamy dôkaz o tom, že ku skutku, pre ktorý sa vedie trestné stíhanie skutočne došlo, je vo veci daný zákonný dôvod na zastavenie trestného stíhania podľa § 215 ods. 1 písm. a/ Trestného poriadku.
	Podľa § 215 ods. 1 písm. a/ Trestného poriadku prokurátor zastaví trestné stíhanie, ak je nepochybné, že sa nestal skutok, pre ktorý sa vedie trestné stíhanie.
	Vzhľadom k vyššie uvedenému považujem toto rozhodnutie za odôvodnené a v súlade so zákonom.

Poučenie:
Proti tomuto uzneseniu je prípustná sťažnosť, ktorú môže podať obvinený a poškodený do troch dní od oznámenia uznesenia na Okresnú prokuratúru v Spišskej Novej Vsi. Sťažnosť má odkladný účinok. ( § 187 ods.1, § 215 ods.6 Trestného poriadku.)

JUDr. Janka Bocanová
prokurátorka